Publication: Magyar Közlöny
Issue: MK-2007-70 (Year: 2007, Number: 70)
Era: 2004-2010
Section: Melléklet a 2007. évi XLVI. törvényhez
Paragraph Index: 11506

1. Cél és tárgykör 1.1 A repülési idő és a repülési szolgálati idő korlátozásának egyedüli célja, hogy csökkenjen annak valószínűsége, hogy a hajózószemélyzet tagjának fáradtsága a repülésbiztonságot hátrányosan befolyásolja. 1.2 A fenti lehetőség kiküszöbölése érdekében kétféle fáradtságot, nevezetesen az átmeneti és a hosszabb időn át felgyülemlett fáradtságot kell figyelembe venni. Az átmeneti fáradtság úgy irható le, mint ami az egészséges személynél munkával, feszültséggel vagy erőkifejtéssel járó időszakot követően alakul ki és amit általában egyszeri, megfelelő időtartamú alvással ki lehet pihenni. A felgyülemlett fáradtság ezzel szemben az átmeneti fáradtság nem időben vagy nem teljes mértékben történő kipihenése esetében vagy nagyobb mértékű munkavégzés, különösen nagy fokú izgalom vagy erőkifejtés utóhatásaként jöhet létre, amelyet az érintett személy nem tudott kipihenni. 1.3 A jelen rész előírásai alapján kidolgozott korlátozások védelmet biztosítanak mindkét típusú fáradtsággal szemben, mert figyelembe veszik a következőket: 1.3.1 A repülési idő korlátozása szükséges olyan módon, hogy ezzel védelmet biztosítsanak mindkét fajta fáradtsággal szemben. 1.3.2 A földön, a repülést közvetlenül megelőző vagy a közbenső pontokon a repülési sorozatok között eltöltött szolgálati idő korlátozása szükséges elsősorban az átmeneti fáradtsággal szembeni védelem érdekében. 1.3.3 Szükség van arra, hogy a hajózószemélyzet tagjai számára megfelelő lehetőséget biztosítsanak a fáradtság kipihenésére. 1.3.4 Elsősorban a felgyülemlett fáradtság hatásaival szemben történő védelem érdekében szükséges, hogy a hajózószemélyzet tagjának más előírt feladatait is figyelembe vegyék.

Source: https://magyarkozlony.hu/hivatalos-lapok/7e70cec03f34e3c2efd8610b865b65591eafd701/dokumentumok/a55dc160549d57fa4db0035e37c6a6a98dd1a0b9/letoltes